## Carlos Mazón remarca la capacitat de la Comunitat Valenciana per a assumir el repte de la descarbonització

*** Insta el Govern a activar el Pla MOVES i que este programa d’ajudes per a la compra de vehicles elèctrics “no es condicione a res més, com tampoc la resta de les ajudes de les riuades”
* Reclama el suport del Govern per a incentivar l’adquisició de vehicles elèctrics, posar en marxa exempcions fiscals i augmentar els punts de càrrega i avança que la Generalitat instal·larà punts de càrrega en les carreteres autonòmiques d’alta capacitat”
* Subratlla l’aposta de la Generalitat per aconseguir la “sobirania energètica” en la Comunitat i convertir el nostre territori “en espai de referència en l’automoció elèctrica i les energies renovables”
* Fa valdre la inversió de més de 600 milions d’euros en la gigafactoria de Sagunt, de la qual ha destacat que serà “essencial” per a la recuperació econòmica i social
* El president de la Generalitat firma la “Declaració de CASA SEAT per a l’impuls de la mobilitat elèctrica a Espanya”**

**Barcelona.**

El president de la Generalitat, Carlos Mazón, ha remarcat la capacitat de la Comunitat Valenciana “per a assumir el repte de la descarbonització de l’economia en el qual el vehicle elèctric està cridat a tindre un paper essencial”, al mateix temps que ha advocat per “la col·laboració publicoprivada i la unió d’esforços” per a garantir l’èxit d’esta transformació.

Així ho ha assenyalat durant la seua participació en la ‘Cimera per a l’impuls de la mobilitat elèctrica a Espanya’ organitzada per SEAT SA per a avançar en la transformació cap a l’electromobilitat del país.

Carlos Mazón ha remarcat que el camí cap a l’electrificació “és irreversible” i ha apostat per mantindre polítiques d’Estat que prioritzen el desenrotllament, l’ocupació, la industrialització i que siguen “palanca per a la reconstrucció econòmica i social de la Comunitat” després de les riuades del passat 29 d’octubre.

Carlos Mazón ha lamentat “el bloqueig en el qual es troba des de la setmana passada el Pla MOVES”. En la seua opinió, esta línia d’ajudes “no hauria d’estar condicionada a res més, com tampoc la resta de les ajudes de les riuades”.

Al respecte, ha demandat “decrets específics allunyats de discussions partidistes”, a més “d’una política d’altura”. Al seu juí, “cal continuar apostant pels incentius, mesures més concretes i exempcions fiscals perquè les empreses puguen acollir-se a subvencions específiques per a electrificar les seues flotes”.

El president ha reclamat el suport del Govern per a incentivar la compra de vehicles elèctrics, desenrotllar exempcions fiscals i augmentar els punts de càrrega.

En esta línia, ha subratllat l’ambició de la Comunitat en este camp i ha avançat que, a pesar que els punts de càrrega han augmentat un 24 % en l’últim any en el nostre territori, la Generalitat “posarà en marxa punts de càrrega en les carreteres autonòmiques d’alta capacitat”, a més d’instar el Govern central a fer el mateix en l’A-3 i l’AP-7.

**Sobirania energètica**

El cap del Consell  ha incidit en l’aposta de la Generalitat per aconseguir la “sobirania energètica” a la Comunitat Valenciana i convertir el nostre territori “en un espai de referència, tant en el sector de l’automoció elèctrica, com en la generació d’energia renovable”, com la solar, l’eòlica o la provinent de l’hidrogen o l’amoníac verd “tal com demostren les inversions firmades en els últims mesos, com la de Grupo Ignis o BP”, entre altres.

En este sentit, ha subratllat que la Comunitat avança en este full de ruta i s’ha referit a les diferents inversions ja compromeses en este aspecte, entre les quals ha destacat la implantació de PowerCo a Sagunt, “amb inversions de suport superiors als 600 milions d’euros” i de la qual ha asseverat que serà “essencial” per a la recuperació econòmica, a més de ratificar el seu compromís per “accelerar i prioritzar” este projecte.

Per a Carlos Mazón “no és casualitat que grans companyies com PowerCo trien la Comunitat Valenciana per a la seua expansió”, la qual cosa ha atribuït a la posició estratègica del nostre territori, les seues infraestructures, la formació dels treballadors i un teixit empresarial i industrial capaç d’assumir les seues demandes.

En este sentit, ha destacat el suport de la Generalitat a este projecte “amb inversions que ja s’estan executant per valor de 130 milions d’euros”, entre les quals ha esmentat la Plataforma Intermodal amb una dotació de 98 milions d’euros i les obres de la qual “ja estan arribant al seu equador complint els terminis perquè estiga operativa a la fi de la primavera de 2026”.

De la mateixa manera, s’ha referit a la construcció del Campus Battery, el centre educatiu especialitzat amb sis cicles formatius que nodrirà de professionals la gigafactoria i que “ja està en licitació per 35 milions d’euros”, a més de l’acceleració administrativa per a la tramitació de la subestació elèctrica ST Saguntum que garantirà el subministrament elèctric de la futura gigafactoria de bateries en Parc Sagunt II.

**Declaració per a impulsar la mobilitat elèctrica a Espanya**

El president de la Generalitat ha firmat la ‘Declaració de CASA SEAT per a l’impuls de la mobilitat elèctrica a Espanya’, juntament amb el president de SEAT, Wayne Griffiths, el ministre d’Indústria i Turisme, Jordi Hereu, el president de la Generalitat de Catalunya, Salvador Illa i la presidenta de la Comunitat Foral de Navarra, María Chivite.

Mitjançant este acord, la companyia i les diferents administracions públiques es comprometen en la implementació de mesures àgils i efectives per a garantir l’èxit de la transformació cap a l’electrificació. Entre les iniciatives previstes destaquen incentius per a la compra de vehicles elèctrics amb ajudes directes i mesures fiscals, l’impuls de la infraestructura de càrrega, el foment de la renovació dels parcs de vehicles de les administracions públiques amb vehicles electrificats i una comunicació proactiva i positiva dels avantatges del vehicle elèctric.

Fecha: 27/01/2025